巨人堤道

巨人堤道，英國名勝，天然美境，地質奇觀，一九八六年列入聯合國教科文組織世界自然遺產。佢喺北愛爾蘭安籤郡北部海岸，距離布殊妙鎮東北大約四公里八。叫巨人堤道，傳說由兩個巨人互鬥，起咗條堤道，由愛爾蘭起到蘇格蘭，至終蘇格蘭嗰面抽走咗，得返愛爾蘭嗰少少。 成笪地由玄武岩石柱組成，有四萬條，柱多呈六角形，亦其他形，其餘四角、五角、七角、八角都有，互相緊貼。至高一條有十二米高，而懸崖凝固熔岩層，厚度至高去到廿八米。 五六千萬年前，古代火山裂隙爆發，流入凹處，形成熔岩湖，熔岩經冷卻收縮成到處裂痕，由上而下裂成柱。今日睇到成條堤咁，柱頂排成石階，級級由懸崖腳，一路伸到入大西洋。睇佢咁壯觀，查實經已風化剩得湖底中心嗰啲多。個地質奇觀，北大西洋火成岩省一部分，古近紀期間活躍。 一九八六年，聯合國教科文組織列佢入世界遺產。下年，一九八七年，北愛爾蘭環境署，定佢做國家自然保護區。根據 2005 年電臺時報讀者票選，譽為英國第四大自然奇觀。 巨人堤道同周邊海岸，大多由英國國家名勝古蹟信託擁有同管理，北愛爾蘭至受歡迎旅遊名勝之一。二〇一九年，有成近十萬遊客參觀。入巨人堤道本身唔使錢，而經遊客中心就收錢。其餘地方，由英國皇家財產局同幾位私人地主擁有。 名 英文寫The Giant's Causeway。愛爾蘭蓋爾文Clochán an Aifir。 地質 五六千萬年前古新世，安籤一帶經歷火山活動，好鬼劇烈。當時，玄武岩熔岩，流得危，由地底湧上，穿過白堊層，形成大片火山高原。熔岩慢慢攤凍，收縮收縮。收縮橫向，縮到龜裂，好似塘泥乾現出裂紋咁，一裂就一路伸，形成一柱一柱。石柱亦會橫向出現斷裂，斷到餅乾咁，一層一層。好多時，橫向斷裂令下層石段底凸出，而上層石段底凹入，組合起嚟就好似球窩關節咁樣。石柱有粗有幼，係粗係幼，就得凍得幾快。凍得愈慢，石柱愈粗。裂縫成為龐大網絡，化成大羣石柱，好鬼獨特。玄武岩形成巨人堤道，本屬古老火山高原一部份，叫做 圖利高原，古新世期間形成。 地質遺址 巨人堤道同堤道海岸，佢哋角色好重要，尤關地球科學下火山學，特別對研究玄武岩成因，尤其關鍵。國際地質科學聯合會，二〇二二年十月公佈嘅名單中，將呢帶列入全球百個地質遺址。 攷 文獻 Deane, C. Douglas (1983). The Ulster Countryside. Belfast: Century Books. ISBN 0-903152-17-7. OCLC 1330868074. Jagla, E. A.; Rojo, A. G. (2002). "Sequential fragmentation: the origin of columnar quasihexagonal patterns". Physical Review E. 65 (2): 026203. arXiv:cond-mat/0003312. Bibcode:2002PhRvE..65b6203J. doi:10.1103/PhysRevE.65.026203. PMID 11863628. Watson, Philip S. (2000). The Giant's Causeway and the North Antrim coast. Dublin: O'Brien Press. ISBN 0-86278-675-4. OCLC 45829602.